**B. Osobitná časť**

**K Čl. I**

**K bodu 1**

Legislatívno-technická úprava v nadväznosti na účinné znenie zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon č. 597/2003 Z. z.“).

**K bodom 2 a 7**

Cieľom navrhovanej úpravy je určiť spôsob výpočtu normatívu na žiaka úvodného ročníka. Úprava reflektuje na zmenu vyplývajúcu zo zákona č. 182/2023 Z. z. ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorou sa zavádza možnosť zriadiť úvodný ročník v základnej škole.

**K bodom 3 až 6 a 8**

Navrhovaná úprava reflektuje na potreby z praxe. Navrhuje sa upraviť financovanie žiakov, ktorým zdravotný stav neumožňuje účasť na vzdelávaní v škole. V súčasnosti normatív na týchto žiakov je 10 % normatívu na žiaka vzdelávajúceho sa v dennej forme štúdia, úpravou sa navrhuje zvýšiť financovanie na 30 %.

Zároveň sa navrhuje úprava financovania žiakov konzervatória, ktorí sa vzdelávajú v druhom odbore vzdelávania alebo v druhom zameraní jedného odboru vzdelávania. Na uvedených žiakov sa navrhuje normatív 10 %. V súčasnosti boli žiaci konzervatória financovaní iba za vzdelávanie v jednom odbore vzdelávania.

Prax poukázala na potrebu úpravy financovania účastníkov výchovy a vzdelávania vzdelávajúcich sa v ústave pre výkon väzby alebo v ústave pre výkon trestu odňatia slobody, ktorí sú financovaní 10 % normatívu na žiaka vzdelávajúceho sa v dennej forme štúdia. Vzhľadom na to, že financovanie týchto účastníkov výchovy a vzdelávania je nepostačujúce,  navrhuje sa úprava ich financovania rovnakým normatívom ako žiakov vzdelávajúcich sa v ústave pre výkon väzby alebo v ústave pre výkon trestu odňatia slobody.

**K bodu 9**

Cieľom navrhovanej úpravy je zmena financovania 1. až 4. ročníka osemročného vzdelávacieho programu odboru vzdelávania v gymnáziu, ktoré sú v súčasnosti financované rovnako ako základná škola. Zmena financovania gymnázií sa bodom 15 premietne do Prílohy č. 2 nariadenia. Úpravou sa zohľadňuje vyšší počet vyučovacích hodín, delených hodín a nižší počet žiakov na pedagogického zamestnanca osemročného vzdelávacieho programu odboru vzdelávania v gymnáziu oproti základnej škole.

**K bodu 10**

Navrhovaná úprava súvisí s bodom 16, ktorým sa v Prílohe č. 10 vypúšťajú hodnoty koeficientov pre skupiny detí alebo žiakov v zariadeniach poradenstva a prevencie. Vypustením koeficientov je už znenie druhej vety nadbytočné, nakoľko sa počet detí a žiakov, ktorým bola poskytnutá odborná činnosť za uplynulý školský rok zariadením poradenstva a prevencie nebude prepočítavať.

**K bodu 11**

Cieľom návrhu je určiť spôsob výpočtu finančného príspevku pre novovzniknuté zariadenia poradenstva a prevencie, ktoré vznikli v priebehu kalendárneho roka. Pre tieto zariadenia  nie je možné vypočítať výkonový príspevok na základe výkonov odbornej činnosti za uplynulý školský rok. Z uvedeného dôvodu sa navrhuje finančný príspevok určiť cez navýšený paušálny príspevok.

**K bodu 12**

Legislatívno-technická úprava v nadväznosti na účinné znenie § 3 ods. 2 písm. a) zákona č. 597/2003 Z. z.

**K bodu 13**

Ustanovenie sa vypúšťa z dôvodu, že asistenti učiteľa, resp. pedagogickí asistenti, sa budú na základe zákona č. 182/2023 Z. z. od 1. septembra 2024 financovať príspevkom na podporné opatrenia.

**K bodu 14**

V nadväznosti na úpravu § 9p ods. 1 a 3 zákona č. 597/2003 Z. z. je potrebné prechodným ustanovením zohľadniť spôsob výpočtu osobných nákladov asistentov učiteľa pre žiakov so zdravotným znevýhodnením na obdobie január až august 2024.

**K bodu 15**

Cieľom navrhovanej úpravy Prílohy č. 2 je zmena financovania 1. až 4. ročníka osemročného vzdelávacieho programu odboru vzdelávania v gymnáziu, ktoré boli doplnené do prílohy a úprava hodnoty pomeru priemerného platu nepedagogických zamestnancov k priemernému platu pedagogických zamestnancov, ktorý sa používa pri výpočte koeficientu personálnej náročnosti. Uvedená zmena hodnoty súvisí s valorizáciou platov zamestnancov v regionálnom školstve.

**K bodu 16**

Legislatívno-technická úprava v nadväznosti na § 2 zákona č. 245/2008 Z. z. v znení zákona č. 182/2023 Z. z.

**K bodu 17**

Vypustenie Prílohy č. 10 reflektuje na potreby z praxe. Práca s novoprijatým dieťaťom a žiakom alebo dieťaťom a žiakom v pokračujúcej starostlivosti zakladá rovnakú odbornú zaťaž pre zariadenie poradenstva a prevencie, rozdiel je iba vo formách práce a metodologických postupoch. Z uvedeného dôvodu je potrebné hodnoty koeficientov pre obidve skupiny detí a žiakov zjednotiť. Vzhľadom na to, že by išlo o rovnaké hodnoty koeficientov pre obidve skupiny detí a žiakov, príloha je neopodstatnená a nadbytočná.

**K bodu 18**

Cieľom navrhovanej úpravy je úprava hodnôt koeficientov výkonov odbornej činnosti pre jednotlivé druhy zariadení poradenstva a prevencie vyplývajúcej z praxe.

**K bodu 19**

V prílohe č. 12 časti B sa navrhuje upraviť hodnoty koeficientov podľa zaradenia pedagogického zamestnanca do platovej triedy, pracovnej triedy, rokov praxe a príplatku za profesijný rozvoj pre výpočet hodnoty koeficientu kvalifikačnej štruktúry pedagogických zamestnancov. Táto úprava súvisí s nariadením vlády Slovenskej republiky č. 296/2022 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme od 1. septembra 2023.

**K Čl. II**.

Účinnosť sa navrhuje od 1. januára 2024 vzhľadom na začiatok rozpočtového roka.